EFF, ANC eis DA-burgemeester se kop | Netwerk24
Deur Marietie Louw-Carstens 15 November 2018 16:30
Die ANC en EFF in die Modimolle-Mookgophong-munisipaliteit (Nylstroom en Naboomspruit) in Limpopo het ’n mosie van wantroue teen die DA-burgemeester ingedien.
Marlene van Staden van die DA toe sy as burgemeester van Modimolle-Mookgophong aangewys is.
Hulle eis nie net Marlene van Staden, burgemeester, se kop nie, maar ook dié van Dingaan Motshwene, speaker, en Hercules Louw, hoofsweep van die munisipaliteit.
Die mosies van wantroue is onlangs ingedien.
Die Modimolle-Mookgophong-munisipaliteit is slegs een van twee munisipaliteite in Limpopo wat deur ’n koalisie van die DA, EFF en VF Plus beheer word.
Jacques Smalle, DA-leier in Limpopo, sê die mosies van wantroue wat ingedien is, kom kort voor die uitreiking van die uitslag van ’n forensiese ondersoek na die munisipaliteit se geldsake.
Die provinsiale tesourie het die munisipaliteit onlangs onder administrasie geplaas weens sy benarde finansiële toestand.
Van Staden sê etlike miljoene rande se skuld het opgehoop toe die ANC nog in beheer van die munisipaliteit was.
Smalle verwag die forensiese ondersoek kan wys dat lede van die ANC en EFF betrokke was by die onwettige toekenning van tenders.
Volgens hom kan die mosies van wantroue ’n taktiek van die ANC en EFF wees om te verhinder dat die verslag uitgereik word en die ANC en die EFF se beweerde korrupsie toe te smeer.
Smalle sê dit is teleurstellend dat Jossey Buthane, EFF-leier in Limpopo, boonop Woensdag saam met minstens 30 EFF-lede die munisipale kantoor bestorm het en aangedring het op ’n spesiale raadsvergadering om "die hele DA te verwyder”.
“Dié gedrag is laakbaar,” sê Smalle.
“Ons het volle vertroue in die burgemeester en haar span en ons sal ons nie van stryk laat bring deur die mosies van wantroue nie.”
Die EFF en die ANC sê hulle gaan aandring op ’n spesiale raadsvergadering waar die mosies van wantroue aangehoor kan word.
Meer oor: Da | Anc | Eff | Burgemeester
‘Premier is dronk’ laat amptenaar in sop beland
Kyk: EFF-hoofsweep in Limpopo uitgeboender
Sitting ‘swak beplan’, baie kry nie plek